CELEX: 32017R2095
Language: ro
Date: 2017-11-03 00:00:00
Title: Regulamentul (UE) 2017/2095 al Băncii Centrale Europene din 3 noiembrie 2017 de modificare a Regulamentului (CE) nr. 2157/1999 privind competența Băncii Centrale Europene de a impune sancțiuni (BCE/2017/34)

16.11.2017   
               
               
                  RO
               
               
                  Jurnalul Oficial al Uniunii Europene
               
               
                  L 299/22
               
            REGULAMENTUL (UE) 2017/2095 AL BĂNCII CENTRALE EUROPENE
      din 3 noiembrie 2017
      de modificare a Regulamentului (CE) nr. 2157/1999 privind competența Băncii Centrale Europene de a impune sancțiuni (BCE/2017/34)
      
      CONSILIUL GUVERNATORILOR BĂNCII CENTRALE EUROPENE,
      având în vedere Tratatul privind funcționarea Uniunii Europene, în special articolul 132 alineatul (3),
      având în vedere Statutul Sistemului European al Băncilor Centrale și al Băncii Centrale Europene, în special articolele 34.3 și 19.1,
      având în vedere Regulamentul (CE) nr. 2532/98 al Consiliului din 23 noiembrie 1998 cu privire la atribuțiile Băncii Centrale Europene în materie de sancțiuni (1), în special articolul 6 alineatul (2),
      întrucât:
      
                  (1)
               
               
                  Banca Centrală Europeană (BCE) a aplicat Regulamentul (CE) nr. 2157/1999 al Băncii Centrale Europene (BCE/1999/4) (2) pentru a impune sancțiuni în diferitele sale domenii de competență, inclusiv, în special, pentru punerea în aplicare a politicii monetare a Uniunii, operarea sistemelor de plăți și colectarea de informații statistice.
               
            
                  (2)
               
               
                  Regulamentul (UE) nr. 795/2014 al Băncii Centrale Europene (BCE/2014/28) (3) împuternicește BCE să impună sancțiuni operatorilor sistemelor de plăți de importanță sistemică (systemically important payment systems) (SIPS) în cazul unei încălcări a acestui regulament.
               
            
                  (3)
               
               
                  În domeniul monitorizării SIPS, experiența dobândită în efectuarea primei evaluări cuprinzătoare în temeiul Regulamentului (UE) nr. 795/2014 (BCE/2014/28) a demonstrat că trebuie aduse anumite modificări Regulamentului (CE) nr. 2157/1999 (BCE/1999/4) pentru a se asigura că pot fi impuse în mod eficace sancțiuni pentru încălcări în materie de monitorizare.
               
            
                  (4)
               
               
                  În special, este necesară clarificarea definiției băncii centrale naționale competente, pentru a asigura consecvența cu definiția autorității competente din Regulamentul (UE) nr. 795/2014 (BCE/2014/28). În plus, este necesară clarificarea componenței unității interne independente de investigare, pentru a se asigura îndeplinirea independentă a atribuțiilor sale de investigare în domeniul monitorizării sistemelor de plăți.
               
            
                  (5)
               
               
                  Prin urmare, Regulamentul (CE) nr. 2157/1999 (BCE/1999/4) ar trebui modificat în mod corespunzător,
               
            ADOPTĂ PREZENTUL REGULAMENT:
      Articolul 1
      Modificări
      Regulamentul (CE) nr. 2157/1999 (BCE/1999/4) se modifică după cum urmează:
      
                  1.
               
               
                  articolul 1 se înlocuiește cu următorul text:
                  „Articolul 1
                  Definiții
                  În sensul prezentului regulament, termenul «bancă centrală națională competentă» înseamnă banca centrală națională a statului membru în jurisdicția căruia a avut loc presupusa încălcare sau, pentru încălcările din domeniul monitorizării sistemelor de plăți de importanță sistemică, înseamnă banca centrală din Eurosistem care a fost identificată drept autoritate competentă în sensul articolului 2 alineatul (5) din Regulamentul (UE) nr. 795/2014 al Băncii Centrale Europene (BCE/2014/28) (*1). Alți termeni utilizați au sensul stabilit la articolul 1 din Regulamentul (CE) nr. 2532/98.
                  
                     (*1)  Regulamentul (UE) nr. 795/2014 al Băncii Centrale Europene din 3 iulie 2014 privind cerințele de monitorizare pentru sistemele de plăți de importanță sistemică (BCE/2014/28) (JO L 217, 23.7.2014, p. 16).”;"
						
               
            
                  2.
               
               
                  la articolul 1b, alineatul (1) se înlocuiește cu următorul text:
                  „(1)   Pentru a decide cu privire la inițierea unei proceduri de constatare a unei încălcări în temeiul articolului 2 și exercitarea competențelor prevăzute la articolul 3, BCE înființează o unitate internă independentă de investigare (denumită în continuare «unitatea de investigare») compusă din agenți de investigare care își îndeplinesc atribuțiile de investigare independent de Comitetul executiv și Consiliul guvernatorilor și nu participă la deliberările Comitetului executiv și ale Consiliului guvernatorilor. Unitatea de investigare este compusă din agenți de investigare care dețin cunoștințe, competențe și experiență relevante.”;
               
            
                  3.
               
               
                  la articolul 1b se introduce următorul alineat (1a):
                  „(1a)   Pentru investigarea încălcărilor Regulamentului (UE) nr. 795/2014 (BCE/2014/28), BCE poate desemna ca agenți de investigare: (i) membri ai personalului BCE sau al unei bănci centrale naționale a unui stat membru, în măsura în care desemnarea este acceptată de banca centrală națională relevantă; sau (ii) experți externi care acționează pe baza unui mandat corespunzător. BCE nu poate desemna ca agenți de investigare membri ai Comitetului pentru infrastructura pieței si plăți sau membri ai personalului BCE sau al unei bănci centrale naționale a unui stat membru care au fost implicați direct în activitățile grupului de evaluare care a efectuat evaluarea inițială în materie de monitorizare prin care s-au identificat o încălcare sau motive pentru a suspecta o încălcare.”;
               
            
                  4.
               
               
                  la articolul 8 se adaugă următorul alineat (3):
                  „(3)   La efectuarea reexaminării, Consiliul guvernatorilor:
                  
                              (a)
                           
                           
                              poate confirma decizia Comitetului executiv;
                           
                        
                              (b)
                           
                           
                              poate modifica decizia Comitetului executiv prin modificarea nivelului sancțiunilor care urmează a fi impuse și/sau a motivelor care dau naștere unei încălcări;
                           
                        
                              (c)
                           
                           
                              poate anula decizia Comitetului executiv.”;
                           
                        
            
                  5.
               
               
                  la articolul 10 se adaugă următorul alineat (4):
                  „(4)   Prezentul articol nu se aplică sancțiunilor pentru încălcarea regulamentelor și deciziilor BCE în domeniul monitorizării sistemelor de plăți de importanță sistemică.”.
               
            Articolul 2
      Intrare în vigoare
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
      
         Prezentul regulament este obligatoriu în toate elementele sale și se aplică direct în statele membre în conformitate cu tratatele.
         Adoptat la Frankfurt pe Main, 3 noiembrie 2017.
         
            
               Pentru Consiliul guvernatorilor BCE
            
            
               Președintele BCE
            
            Mario DRAGHI
         
      
      
         (1)  JO L 318, 27.11.1998, p. 4.
      
         (2)  Regulamentul (CE) nr. 2157/1999 al Băncii Centrale Europene din 23 septembrie 1999 privind competența Băncii Centrale Europene de a impune sancțiuni (BCE/1999/4) (JO L 264, 12.10.1999, p. 21).
      
         (3)  Regulamentul (UE) nr. 795/2014 al Băncii Centrale Europene din 3 iulie 2014 privind cerințele de monitorizare pentru sistemele de plăți de importanță sistemică (BCE/2014/28) (JO L 217, 23.7.2014, p. 16).